b'\n_START_ARTICLE_\nZaklada za slobodan softver\n_START_PARAGRAPH_\nZaklada za slobodan softver (engl. Free Software Foundation - FSF) je neprofitna organizacija koju je 4. Studenog 1985. osnovao Richard Stallman kao podr\xc5\xa1ku pokretu slobodnog softvera, zasnovanog na copyleftu, \xc4\x8diji je cilj promicanje slobode distribuiranja i mijenjanja ra\xc4\x8dunalnog softvera._NEWLINE_Od za\xc4\x8detka do sredine 1990-ih, nov\xc4\x8dana sredstva zaklade kori\xc5\xa1tena su za sponzoriranje programera kako bi razvijali slobodan softver za GNU projekt. Od sredine 1990-ih, zaposlenici i dobrovoljci zaklade ve\xc4\x87inom rade na pravnim i organizacijskim pitanjima zajednice i pokreta slobodnog softvera.\n_START_SECTION_\nProvo\xc4\x91enje GPL-a\n_START_PARAGRAPH_\nFSF posjeduje autorsko pravo na vi\xc5\xa1e neophodnih dijelova GNU sustava, kao \xc5\xa1to je GNU kolekcija prevoditelja. Kao vlasnik autorskih prava, ima ekskluzivno pravo pozvati se na GNU General Public License (GPL) kada se javi povreda autorskih prava nad tim softverom. Iako su vlasnici autorskih prava drugih softverskih sustava preuzeli GPL kao svoju licencu, FSF je bila jedina organizacija koja je konstantno branila softver pod tom licencom, sve dok Herald Welte nije 2004. osnovao stranicu koja se bavi povredama GPL-a, gpl-violations.org._NEWLINE_Od 1991. do 2001., provo\xc4\x91enje GPLa je bilo neformalno, naj\xc4\x8de\xc5\xa1\xc4\x87e je to \xc4\x8dinio sam Stallman, \xc4\x8desto uz pomo\xc4\x87 odvjetnika FSF-a, Ebena Moglena. Naj\xc4\x8de\xc5\xa1\xc4\x87e su se povrede GPLa u to vrijeme rije\xc5\xa1avale razmjenom elektroni\xc4\x8dke po\xc5\xa1te izme\xc4\x91u Stallmana i kr\xc5\xa1itelja (npr. vidi slu\xc4\x8daj CLISPa)._NEWLINE_Kasno u 2001., Bradley M. Kuhn (tada\xc5\xa1nji izvr\xc5\xa1ni direktor) je uz pomo\xc4\x87 Moglena, Davida Turnera i Petera T. Browna, formalizirao ova nastojanja stvaranjem FSF-ovog Laboratorija za GPL uskla\xc4\x91enost (engl. GPL Compliance Labs). Od 2002-2004, ve\xc4\x87i slu\xc4\x8dajevi provo\xc4\x91enja GPL-a, kao \xc5\xa1to su oni protiv Linksysa i OpenTV-a postali su \xc4\x8desti. Tokom ovog perioda, va\xc5\xbena aktivnost FSF-a bile su obrazovne kampanje o uskla\xc4\x91enosti s GPL-om._NEWLINE_U prosincu 2008., FSF je podnio tu\xc5\xbebu protiv Cisco-a zbog kori\xc5\xa1tenja GPL-licenciranih komponenti isporu\xc4\x8divanih s Linksys-om. Cisco je obavje\xc5\xa1ten ve\xc4\x87 2003. o problemu licenciranja, ali je iznova zanemarivao svoje obveze pod GPL-om.\n_START_SECTION_\nSCO-ova tu\xc5\xbeba\n_START_PARAGRAPH_\nU O\xc5\xbeujku 2003, SCO je podnio tu\xc5\xbebu protiv IBMa rekav\xc5\xa1i da IBM-ovo pridono\xc5\xa1enje raznom slobodnom softveru, uklju\xc4\x8div\xc5\xa1i i GNU, je povrijeda SCO-ovih prava. Iako FSF nije nikad bila stranka u tu\xc5\xbebi, zaklada je bila primorana svjedo\xc4\x87iti 5. Listopada 2003. Tijekom 2003 i 2004, FSF je ulo\xc5\xbeila zna\xc4\x8dajna pravna sredstva u odgovor na tu\xc5\xbebu i otklanjanje negativnog utjecaja na usvajanje i promociju slobodnog softvera.\n_START_SECTION_\nProjekti velike va\xc5\xbenosti\n_START_PARAGRAPH_\nFSF odr\xc5\xbeava popis "projekata visokog prioriteta" na koje Zaklada tvrdi da "postoji neophodna potreba da se usmjeri pozornost zajednice slobodnog koda". FSF smatra da su ovi projekti "va\xc5\xbeni jer se korisnici ra\xc4\x8dunala neprestano zavode da koriste neslobodan softver, jer nema dostojne slobodne zamjene"_NEWLINE_Pro\xc5\xa1li nagla\xc5\xa1eni projekti uklju\xc4\x8divali su slobodne implementacije jave GNU Classpath i GNU Java prevoditelj, za osiguravanje kompatibilnosti za Java (programski jezik) dio paketa OpenOffice.org (zbog problema s Javinim licenciranjem), te GNOME desktop okru\xc5\xbeenje.'